Id-Direttiva tal-Kummissjoni
tat-18 ta' Frar 1985
li tadatta għall-progress tekniku d-Direttiva tal-Kunsill 71/127/KEE dwar l-approssimazzjoni tal-liġijiet ta' l-Istati Membri li għandhom x'jaqsmu ma' mirja li minnhom tista' tara fuq wara ta' vetturi bil-mutur.
(85/205/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 70/156/KEE tas-6 ta' Frar 1970 dwar l-approssimazzjoni tal-liġijiet ta' l-Istati Membri li għandhom x'jaqsmu ma' l-approvazzjoni tat-tip ta' vetturi bil-mutur u l-karrijiet tagħhom [1], kif l-aħħar emendata bid-Direttiva 80/1267/KEE [2], u partikolarment l-Artikolu 11 tagħha,
Wara li kkunsidrat id-Direttiva tal-Kunsill 71/127/KEE ta' l-1 ta' Marzu 1971 dwar l-approssimazzjoni tal-liġijiet ta' l-Istati Membri li għandhom x'jaqsmu ma' mirja li minnhom tista' tara fuq wara ta' vetturi bil-mutur [3], kif emendata bid-Direttiva tal-Kummissjoni 79/795/KEE [4],
Billi, fid-dawl ta' l-esperjenza miksuba u l-istat l-aktar avvanzat fil-preżent, issa huwa possibbli mhux biss li jkunu amplifikati ċerti ħtiġiet tad-Direttiva 71/127/KEE u jinġiebu aktar fil-linja mal-kondizzjonijiet attwali tat-test imma wkoll jsiru aktar strinġenti bil-għan illi titjieb is-sigurtà fit-toroq.
Billi, -preżenza fuq in-naħa tal-passeġġier tal-mirja li minnhom tista' tara fuq wara esterni fuq vetturi fil-kategoriji M1 (karozzi) u NI (vannijiet ħfief), minkejja li għadha fakultattiva, ħolqot il-ħtieġa ta' modifiki fid-disinn kemm tal-mera u kif ukoll ta' l-apparat illi jżommha sabiex ikun assigurat illi, filwaqt li jagħtu garanzija ta' l-aħjar kamp ta' viżjoni, id-dimensjonijiet tal-mezz ikunu tali li jimminimiżżaw il-vibrazzjonijiet u r-reżistenza;
Billi, fil-kas ta' kategorija N3, it-tratturi artikolati (vetturi t'oġġetti tqal), id-dispożizzjonijiet li jeżistu kienu inadekwati fir-rigward tal-kamp ta' viżjoni laterali u esterna tal-ġenb u n-naħa ta' wara tal-vettura, u billi, sabiex jirrimedjaw a għal dan in-nuqqas, ġie stabbilit illi hemm bżonn tat-twaħħil ta' mera addizzjonali li minnha tista' tara fuq wara b' angolu wiesgħa.
Billi, fil-kas tal-vetturi kollha ta' kategorija N3 (vannijiet riġidi bi jew mingħajr karru u tratturi artikulati), id-dispożizzjonijiet li jeżistu kienu inadekwati fir-rigward tal-kamp ta' viżjoni fiż-żona biswit il-ġenb ta' l-istruttura tal-kabina faċċata tas-sewwieq u, billi, biex jiġi rimedjat dan in-nuqqas, kien neċessarju li jkun meħtieġ it-twaħħil ta' mera li minnha tista' tara fuq wara ta' "prossimità mill-qrib".;
Billi l-miżuri previsti f'din id-Direttiva huma skond l-opinjoni tal-Kumitat għall-Adattament għall-Progress Tekniku tad-Direttivi dwar it-tneħħija ta' ostakoli tekniċi għall-kummerċ fis-settur ta' vetturi bil-mutur,
ADOTTAT DIN ID-DIRETTIVA:
Artikolu 1
Id-Direttiva 71/127/KEE hija hawnhekk emendata kif ġej:
1. L-Artikolu 7 huwa mibdul b'dan li ġej:
"L-Artikolu 7
1. B'effett mill-1 ta' Ottubru 1985, l-ebda Stat Membru ma jista', għal raġunijiet li għandhom x'jaqsmu ma' mirja li minnhom tista' tara fuq wara:
(a) - jirrifjuta, fir-rigward ta' tip ta' vettura bil-mutur, illi jagħti l-approvazzjoni tat-tip tal-KEE, illi joħroġ id-dokument imsemmi fit-tielet inċiż ta' l-Artikolu 10(1) tad-Direttiva 70/156/KEE, jew li jagħti approvazzjoni tat-tip nazzjonali, jew
- jipprojbixxi d-dħul fis-servizz tal-vetturi,
jekk il-mirja li minnhom tista' tara fuq wara ta' dan it-tip ta' vettura jew ta' dawn il-vetturi jkunu konformi mad-dispożizzjonijiet ta' din id-Direttiva;
(b) - jirrifjuta, fir-rigward ta' tip tal-mirja li minnhom tista' tara fuq wara, li jagħti l-approvazzjoni tat-tip tal-KEE ta' komponent jew l-approvazzjoni tat-tip nazzjonali, jekk dawn il-mirja li minnhom tista' tara fuq wara jikkonformaw mad-dispożizzjonijiet ta' din id-Direttiva, jew
- jipprojbixxi t-tqegħid fis-suq ta' mirja li minnhom tista' tara fuq wara illi għandhom il-marka ta' l-approvazzjoni tat-tip tal-KEE ta' komponent maħruġa skond il-ħtiġiet ta' din id-Direttiva.
2. B'effett mill-1 ta' Ottubru 1986 Stat Membru:
(a) - m' għandux joħroġ id-dokument imsemmi fit-tielet inċiż ta' l-Artikolu 10(1) tad-Direttiva 70/156/KEE fir-rigward ta' tip ta' vettura li l-mirja li minnhom tista' tara fuq wara tagħha mhumiex konformi mad-dispożizzjonijiet ta' dan id-Direttiva.
- jista' jirrifjuta li jagħti l-approvazzjoni tat-tip nazzjonali fir-rigward ta' tip ta' vettura illi l- mirja li minnhom tista' tara fuq wara tagħha mhumiex konformi mad-dispożizzjonijiet ta' din id-Direttiva;
(b) - m' għandux jagħti l-approvazzjoni tat-tip tal-KEE ta' komponent fir-rigward ta' tip ta' mera li minnha tista' tara fuq wara jekk din ta' l-aħħar mhix konformi mad-dispożizzjonijiet ta' din id-Direttiva,
- jista' jirrifjuta illi jagħti l-approvazzjoni tat-tip nazzjonali ta' komponent fir-rigward ta' tip ta' mera li minnha tista' tara fuq wara jekk din ta' l-aħħar mhix konformi mad-dispożizzjonijiet ta' din id-Direttiva.
3. B'effett mill-1 ta' Ottubru 1988, l-Istati Membri jistgħu jipprojbixxu d-dħul fis-servizz ta' vetturi - bl-eċċezzjoni ta' dawk imsemmija fil-punt 2.1.3 ta' l-Anness III - li l-mera li minnha tista' tara fuq wara tagħhom mhumiex konformi mad-dispożizzjonijiet ta' dan id-Direttiva.
B'effett mill-1 ta' Ottubru 1992, Stati Membri jistgħu jipprobixxu d-dħul fis-servizz ta' vetturi imsemmija fil-punt 2.1.3 ta' l-Anness III li l-mera li minnha tista' tara fuq wara tagħhom mhumiex konformi mad-dispożizzjonijiet ta' dan id-Direttiva. Jistgħu ukoll jipprojbixxu t-tqegħid fis-suq ta' mirja li minnhom tista' tara fuq wara illi m' għandhomx il-marka ta' l-approvazzjoni tat-tip ta' komponent maħruġa skond il-ħtiġiet ta' din id-Direttiva."
2. L-Annessi huma sostitwiti bl-Annessi għal din id-Direttiva.
Ir-referenzi għall-Annessi fit-test tad-Direttiva 71/127/KEE għandhom jinftehmu bħala referenzi għad-dispożizzjonijiet korrespondenti fl-Annessi ma' din id-Direttiva, kif ġej:
- il-punt 2 ta' l-Anness I jikkorrispondi ma l-Anness II,
- il-punt 2.6 ta' l-Anness I jikkorrispondi ma' l-Appendiċi 2 għall-Anness II.
Artikolu 2
L-Istati Membri għandhom idaħħlu fis-seħħ id-dispożizzjonijiet neċessarji biex jikkonformaw ma' din id-Direttiva mhux aktar tard mill-1 ta' Ottubru 1985. Huma għandhom jinformaw minnufih lill-Kummissjoni b'dan.
Artikolu 3
Din id-Direttiva hija indirizzata lill-Istati Membri.
Magħmula fi Brussel, fit-18 ta' Frar 1985.